Το τορπιλοβόλο ***Tiger*** (γερμ. «τίγρη») ήταν το τρίτο από τα έξι του Τύπου 24 που ναυπηγήθηκαν για το Γερμανικό Ναυτικό (μετά το τέλος του Α΄ Παγκοσμίου «*Reichsmarine*», από το 1935 «*Kriegsmarine*») την δεκαετία του 1920. Πραγματοποίησε πολυάριθμες περιπολίες σε ισπανικά νερά κατά την διάρκεια του εμφυλίου που μαινόταν στην χώρα.

Περιγραφή
---------

Κύριο λήμμα: Τορπιλοβόλο Τύπου 24
Σχεδιαστικά τα τορπιλοβόλα Τύπου 24 βασίζονταν στα προγενέστερα του Τύπου 23. Τα νεώτερα σκάφη ήταν ελαφρώς ταχύτερα και μεγαλύτερα σε διαστάσεις, είχαν όμως παρόμοιο οπλισμό. Είχαν ολικό μήκος 92,6 m (89 m στην γραμμή της ισάλου), πλάτος 8,65 m και μέσο βύθισμα 3,52 m. Το εκτόπισμά του ήταν 932 LT (947 t) με κανονικό (standard) φορτίο και 1319 LT (1340 t) με πλήρες. Το σύστημα πρόωσης απέδιδε έως και 23000 shp, με τη μέγιστη ταχύτητα πλεύσης να ανέρχεται σε 34 kn. Η ακτίνα δράσης έφτανε τα 1997 ναυτικά μίλια με ταχύτητα πλεύσης 17 kn. Το πλήρωμα αποτελούνταν από 129 αξιωματικούς και ναύτες.

Όταν ναυπηγήθηκαν, τα τορπιλοβόλα της κλάσης αυτής ήταν οπλισμένα με τρία πυροβόλα των 105 mm, ένα μπροστά και δύο πίσω από την υπερκατασκευή. Επίσης διέθεταν δύο τρίδυμους τορπιλοσωλήνες των 500 mm και μπορούσαν να μεταφέρουν έως και 30 νάρκες. Μετά το 1931 οι τορπιλοσωλήνες αντικαταστάθηκαν από άλλους των 533 mm ενώ προστέθηκαν και δύο τετράδυμα αντιαεροπορικά πυροβόλα των 20 mm.

Επιχειρησιακή ιστορία
---------------------

Η ναυπήγηση του *Tiger* ξεκίνησε στις 2 Απριλίου 1927 στο Βιλχελμσχάφεν, η καθέλκυσή του έλαβε χώρα στις 18 Μαρτίου 1928 και η ένταξή του σε υπηρεσία στις 15 Ιανουαρίου 1929. Αρχικά ανήκε στον 3ο Ημιστολίκο Τορπιλακάτων (γερμ. 3. Torpedoboot-Halbflottille) και στα τέλη του 1936 είχε ενταχθεί στον 2ο Στολίσκο Τορπιλοβόλων. Πραγματοποίησε πολλές αποστολές στην Ισπανία κατά την διάρκεια του Εμφυλίου. Τον Ιούνιο του 1938 μεταφέρθηκε στην 3ο Στολίσκο Τορπιλοβόλων ο οποίος μετονομάστηκε σε 6ο Στολίσκο την 1η Ιουλίου του ίδιου έτους.

Λίγο πριν από την γερμανική εισβολή στην Πολωνία την 1η Σεπτεμβρίου 1939, που σηματοδότησε την έναρξη του Β΄ Παγκοσμίου Πολέμου, αρκετά από τα αντιτορπιλικά και τα τορπιλοβόλα του *Kriegsmarine* βρίσκονταν στην Βαλτική για εκπαίδευση. Τα ξημερώματα της 27ης Αυγούστου, συγκεκριμένα στις 02:34, το αντιτορπιλικό Z3 *Max Schultz* εμβόλισε από σφάλμα το *Tiger* εν μέσω συσκότισης. Η τορπιλάκατος βυθίστηκε στις 03:13, μάλιστα έχασαν τη ζωή τους δύο μέλη του πληρώματος και τραυματίστηκαν άλλα έξι. Τους ναυαγούς περισυνέλεξε το *Max Schultz*, το οποίο εξαιτίας της σύγκρουσης είχε υποστεί αβαρίες στην πλώρη χωρίς όμως να σημειωθούν ανθρώπινες απώλειες.

Παραπομπές
----------

1. 1 2  Gröner, p. 191
2. 1 2  Sieche, p. 237
3. 1 2 3  Whitley 2000, p. 58
4. ↑  Whitley 1991, p. 202
5. ↑  Whitley 1991, pp. 47, 202; Whitley 2000, pp. 57–58
6. ↑  Whitley 1991, pp. 77–79
7. ↑  Whitley 1991, p. 82

Βιβλιογραφία
------------

* Campbell, John (1985). *Naval Weapons of World War II*. Annapolis, Maryland: Naval Institute Press. ISBN 978-0-87021-459-2.
* Gröner, Erich (1990). *German Warships: 1815–1945*. 1: Major Surface Warships. Annapolis, Maryland: Naval Institute Press. ISBN 0-87021-790-9.
* Sieche, Erwin (1980). «Germany». Στο: Chesneau, Roger. *Conway's All the World's Fighting Ships 1922–1946*. London: Conway Maritime Press. ISBN 0-85177-146-7.
* Whitley, M. J. (2000). *Destroyers of World War Two: An International Encyclopedia*. London: Cassell & Co. ISBN 1-85409-521-8.
* Whitley, M. J. (1991). *German Destroyers of World War Two*. Annapolis, Maryland: Naval Institute Press. ISBN 1-55750-302-8.

Εξωτερικοί σύνδεσμοι
--------------------

* Πολυμέσα σχετικά με το θέμα  Tiger (ship, 1928) στο Wikimedia Commons

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Τορπιλοβόλα Τύπου 24 |
| --- |
|  |
| 
* *Wolf*
* *Iltis*
* *Luchs*
* *Tiger*
* *Jaguar*
* *Leopard*
 |
|  |
| 
* Κατηγορία Κατηγορία
* Commons page Κοινά
 |

 |